АҞӘА, ԥхынгәы 2- Sputnik. 2021 шықәса раԥхьатәи фымз рыҩнуҵҟа Аԥсны ААР ахатәшәарҭадаратә маҵзура, Апрокуратура хада агәаҭарақәа ҵаҵӷәыс иҟаҵаны, хә-материалк азнархиахьеит апроцессуалтә ӡбара адкыларазы ҳәа аанацҳауеит Аԥсны ААР асаит.
Аусбарҭа уаанӡатәи аусзуҩ иганахьала аӡбарҭа аӡбамҭа азинмчра аиухьеит.
Аҩнуҵҟатәи аусқәа русбарҭаҟынтә рхы иақәиҭтәуп 20-ҩык, амаҵзуратә гәаҭарақәа ирылҵшәаны 35-ҩык агәҽанҵара рыҭоуп, 36-ҩык лахьы ӷәӷәа рыҭоуп, 68-ҩык лахь рыҭоуп, фҩык азгәаҭарақәа рзыҟаҵоуп, 15-ҩык даҽа ҟәшақәак рахь ииагоуп.
2020 шықәса лаҵарамза инаркны иахьа уажәраанӡа Аԥсны ААР ахатәшәарҭадаратә маҵзура имҩаԥнагеит 139 гәаҭара, урҭ ирылҵшәаны адисциплинартә лахь рыҭоуп 179-ҩык.
Иара убас ҷыдала иахылаԥшуеит аусбарҭа аусзуҩцәа закәаншьаҭада абџьар ныҟәырго иныҟәрымго.
Амаҵзура аусура ҷыда мҩаԥнагоит закәаншьаҭада акриптовалиута аиуразы азинеилагарақәа ралмыршаразы.
Аусбарҭа асистемаҿ аус ауеит аусзуҩцәа рганахьала ашшыԥхьыӡқәа рыдкыларазы аҭел ҷыда.